Source: http://www.csmoradea.ro/events/lnbm-2017-18-etapa-28/
Timestamp: 2018-10-22 04:50:06+00:00

Document:
www.csmoradea.ro | LNBM 2017/18 – Etapa 28
s.o 82
CSM CSU Oradea a învins BC SCM Timișoara, scor 74-70, într-un meci contând pentru etapa a 28-a din Liga Națională de baschet masculin – ediția 2017/18. Meciul s-a desfășurat sâmbătă (14.04), la Arena Antonio Alexe din Oradea, fiind transmis în direct la DigiSport.
Partida a început cu Kariniauskas, Richard, Nicolescu, Denison și Valeika. Roș-albaștrii au marcat primele zece puncte ale meciului, acest lucru datorându-se lipsei de inspirație și precizie în faza ofensivă a oaspeților. Jocul s-a echilibrat, oaspeții reușind să se apropie la o singură posesie. CSM-ul a punctat cu Valeika, Denison și Nicolescu în primele zece minute. Scorul la prima pauză era de 16-10.
Jocul ofensiv al echipei din Timișoara a fost mai bun în secvența a 2-a. CSM-ul a intrat devreme în penalizare, iar Kris Richard a fost sancționat cu trei greșeli personale spre jumătatea secvenței a 2-a. Apărarea oaspeților a provocat multiple erori în faza de construcție a acțiunilor orădene, iar acest lucru a fost dublat de imprecizia de pe semicerc. Fără punct marcat de cei doi jucători utilizați la poziția 1 în primele 20 minute de joc, CSM-ul a terminat repriza cu 32 puncte marcate, în avantaj de un singur punct la jumătatea meciului.
Repriza secundă a demarat excelent pentru formația orădeană. CSM-ul s-a desprins la zece lungimi, Vaidas Kariniauskas marcând de trei ori de la mare distanță în cadrul acestei perioade de joc. Avantajul maxim înregistrat pe tabela de marcaj, de 13 lungimi, s-a consemnat în cadrul acestui act. De altfel, diferența amintită a fost înregistrată pe tabela de marcaj și la încheierea sfertului 3, scor 59-46.
CSM-ul a continuat să se mențină în avantaj pe tabela de marcaj. Situația a oscilat, însă elevii lui Cristian Achim s-au menținut în control în pofida problemelor cu greșelile personale pentru Kris Richard, Aturas Valeika și Bogdan Țîbrnă. Bănățenii au rămas în viață grație reușitelor lui Mladen Jeremic. Finalul partidei a fost extrem de tensionat, ce a implicat multe fluiere, iar Timișoara s-a agățat apropiindu-se la două puncte. Finalul l-a adus pe Martin Zeno la linia de pedeapsă, acesta stabilind rezultatul final.
Goran Gajovic a avut 14 puncte, 6 recuperări, Bobe Nicolescu a totalizat 14 puncte, Vaidas Kariniauskas a terminat cu 11 puncte, iar Arturas Valeika a încheiat cu 10 puncte, 4 recuperări pentru Oradea. În replică, Mladen Jeremic a reușit 20 punte, 4 intercepții, iar Igor Mijajlovic a încheiat cu 15 puncte, 4 recuperări pentru Timișoara.
În urma acestui rezultat CSM CSU Oradea are 19-9 la general și se menține pe locul 4. Urmează o dublă deplasare, la Pitești și Sibiu, în perioada 18-21 aprilie anul curent.
CSM CSU Oradea susține penultimul meci din sezonul regulat pe teren propriu. Adversar este una dintre puținele echipe care au reușit să triumfe pe parcursul actualei ediții de campionat la Arena Antonio Alexe. Este vorba despre BC SCM Timișoara. Meciul contează pentru etapa a 28-a din Liga Națională de baschet masculin – ediția 2017/18 și are loc sâmbătă (14.04), cu începere de la ora 17:30. Confruntarea este transmisă în direct la DigiSport.
Roș-albaștrii dispută cel de-al 2-lea meci în succesiune la Arena Antonio Alexe. Anteriorul s-a consemnat împotriva lui CSM Steaua București, la mijlocul actualei săptămâni. Orădenii au 18-9 la general și se situează pe locul 4. În schimb, Leii din Banat dispută cel de-al 3-lea meci consecutiv în deplasare. Precedentele două au avut loc la Sibiu și Pitești. Alb-violeții au triumfat în ultimul meci disputat, au un bilanț general de 17-10 și ocupă locul 5 în clasament.
Se anunță un duel, similar precedentelor din acest sezon, între două formații care au anumite principii, care mizează pe mânuitori de minge pentru a crea situații favorabile de finalizare. Este o confruntare între două echipe redutabile pe faza ofensivă, cu resurse numeroase în ceea ce privește creația și finalizarea.
Formația orădeană este mai fizică și are un plus la capitolul calitate atletică, însă echipa antrenată de Tudor Costescu beneficiază de un nucleu de jucători proveniți din baschetul sârbesc. Aceștia au o educație baschetbalistică remarcabilă, pe baza căreia este construit întreg jocul colectiv al alb-violeților. În plus, ei beneficiază de doi tineri americani extrem de utili, respectiv de doi baschetbaliști români extrem de rutinați și care au un impact evident în joc.
Un element care deosebește cele două echipe este legat de modul în care ele marchează. Oradea este cea mai redutabilă din LNBM la aruncările de trei puncte, acolo unde începe însă să resimtă absența celui mai precis shooter al LNBM, Muhamed Pasalic. De cealaltă parte, Timișoara este una dintre cele mai productive echipe ale actualei ediții de campionat la capitolul coșuri de două puncte marcate.
Este fără îndoială un duel al antrenorilor. Vorbim despre Cristian Achim și Tudor Costescu, doi dintre antrenorii români consacrați, recunoscuți pentru echipele educate și organizate pe care le ghidează. Nu e mai puțin adevărat faptul că pentru a-și pune în aplicare filosofiile de joc, ambii tehnicieni au mizat de-a lungul timpului în principal pe jucători experimentați și fini cunoscători ai elementelor de natură tactică pe care le rezervă această disciplină sportivă.
Pe de altă parte există și individualități de excepție în ambele tabere. Jucători care aduc un plus vizibil pe tabela de marcaj atunci când echipele lor au nevoie ori se află într-o criză de exprimare colectivă. De o parte este Kris Richard și recent revenitul Martin Zeno. De cealaltă îl întâlnim pe Mladen Jeremic, însă jucători precum Octavian Popa Calotă, Milos Komatina sau Igor Mijajlovic au resurse pentru a contribui din punct de vedere individual.
Va fi cel de-al 4-lea meci direct între Oradea și Timișoara în acest sezon competițional. Bănățenii au triumfat în primele două, iar bihorenii au învins în ultima confruntare, desfășurată la finele lunii martie.
LNBM 2017/18 – Etapa 29
Meciul urmator 24/10/2018	21:00
ZZ Leiden	VS CSM CSU Oradea
FIBA Europe Cup – Meciurile de pe teren prop..
A 2-a titularizare consecutivă în LNBM, noi prog..
CSM CSU Oradea va juca următoarele două partide ..
Pe scurt despre victoria cu Dinamo Știința Bucur..
Declarații Cristian Achim după meciul cu Dinamo ..
Mândria de pe piept
FIBA Europe Cup – Meciurile de pe teren propriu la DigiSport, cele din deplasare pe canalul YouTube FIBA
A 2-a titularizare consecutivă în LNBM, noi progrese pentru Tudor Fometescu
CSM CSU Oradea va juca următoarele două partide în deplasare
Pe scurt despre victoria cu Dinamo Știința București, scor 85-69
Baschet (3,408)
Handbal (331)

References: CSM 
 CSM 

CSM 
 CSM 
 CSM 

CSM 

CSM